РЕГЛАМЕНТ (ЕО) № 1465/2007 НА КОМИСИЯТА
от 12 декември 2007 година
за изменение на приложение V към Регламент (ЕО) № 752/2007 на Съвета по отношение на количествените ограничения за определени стоманени продукти от Украйна
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 752/2007 на Съвета от 30 май 2007 г. за управление на някои ограничения върху вноса на определени стоманени продукти от Украйна (1),
като има предвид, че:
(1)
Европейската общност и правителството на Украйна сключиха споразумение за търговията с определени стоманени продукти на 18 юни 2007 г. (2) („споразумението“).
(2)
Член 10, параграф 1 от споразумението предвижда, че то се подновява автоматично всяка година, при условие че някоя от страните не изпрати писмено известие до другата страна за денонсиране на споразумението най-малко шест месеца преди изтичане на неговия срок, както и че при всяко подновяване количествата във всяка група продукти се увеличават с 2,5 %.
(3)
Украйна не е уведомила Общността за своето желание да денонсира споразумението. Следователно споразумението се подновява автоматично и количествата във всяка група продукти се увеличават с 2,5 %.
(4)
Регламент (ЕО) № 752/2007 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Количествените ограничения за 2007 г., посочени в приложение V към Регламент (ЕО) № 752/2007, се заменят с тези за 2008 г., посочени в приложението към настоящия регламент.
Член 2
Настоящият регламент влиза в сила на 1 януари 2008 г. Той се публикува в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 декември 2007 година.